Stryd om dié laerskool se deure oop te hou | Netwerk24
Stryd om dié laerskool se deure oop te hou
Deur Kaydene Davids 06 Mei 2019 18:45
'n Laerskool in Dealesville in die Vrystaat moet noodgedwonge jaarliks verskeie geldinsamelings aanpak sodat die skool se deure kan oopbly.
As die Primêre Skool Dealesville sy deure moet sluit, sal sowat 28 leerlinge van gr. 1 tot gr. 7 en sowat 14 kleuters van die kleuterskool geraak word.
"Die meeste leerlinge se ouers kan dit nie bekostig om hul kinders na skole in buurdorpe te stuur nie. Wat word van die kinders as die skool moet sluit?" vra Johan Smit, skoolhoof.
"Dit is 'n stryd om oorlewing. Sonder die insamelings sal die skool nie kan funksioneer nie," sê hy.
Volgens Smit kry hulle bitter min geld van die onderwysdepartement weens die poste-toekenning en die getal leerlinge in die skool. Daarbenewens moet die beheerraad die salarisse van drie onderwysers betaal.
Hy sê met die opbrengs uit die insameling word die onderwysers se salarisse betaal, asook die bedryfskoste van die skool.
Navrae is aan die Vrystaatse onderwysdepartement gestuur, maar geen terugvoering is tot dusver ontvang nie.